google/wiki40b huggingface dataset:
לעוף על המיליון

מטרת המשחק

בכל סיבוב ישנו מתמודד ראשי המתמודד מול עשרה מתמודדים אחרים על שאלות טריוויה.
מטרת המתמודד הראשי לנצח במשחק ראש בראש כמה שיותר מתמודדים מתוך העשרה שמולו.
במידה והצליח להדיח את כל העשרה, זוכה המתמודד הראשי במיליון ש"ח.

שיטת המשחק

ההתמודדות במשחק היא בשיטת "ראש בראש".
בכל סיבוב בוחר המתמודד הראשי מתמודד אחד מתוך העשרה עמו הוא מתחרה באותו סיבוב, כאשר לכל מתמודד מוקצבות עשרים שניות על מנת לענות תשובה נכונה. התשובה מופיעה עם אותיות חסרות. מותר לענות תשובות שגויות במהלך 20 השניות, אבל צריך להגיד את התשובה הנכונה (בין היתר) בפרק הזמן הזה. המתמודד הראשון אשר לא ענה נכון על השאלה עף דרך הפתח ברצפה עליו הוא עומד.
לכל אחד מעשרת המתמודדים ישנו מטבע עם סכום כסף הנע בין שקל חדש אחד ועד 50,000 ש"ח.
במשחק קיימים הסכומים: 1, 1000, 5000, 20000 ו-50000. קיימים 2 מטבעות לכל סכום. כמו כן, אחד מהמטבעות בסכום 1000 ש"ח הוא "ג'וקר", שכאשר נחשף כל המתמודדים שעדיין במשחק מקבלים את הסכום.
במידה והמתמודד הצליח לנצח את המתמודד הראשי, הוא זוכה בסכום הכסף המופיע על המטבע שלו. במידה והמתמודד הראשי מנצח את הסיבוב, הסכום אשר מופיע על המטבע מתווסף לקופה שלו.
למתמודד הראשי יש אפשרות להשתמש פעם אחת בגלגל הצלה "העברת שאלה". כלומר, במידה ולא ידע תשובה לשאלה מסוימת הוא יכול להעביר את השאלה למתמודד שמולו. לאחר שהצליח להדיח חמישה מתמודדים מתוך העשרה, מקבל המתמודד הראשי במשחק זכות העברת שאלה פעם נוספת. בנוסף קיים משתתף שאינו לוקח חלק במשחק שהשחקן הזמין והשאלה עוברת אליו במידה ואינו יודע את התשובה. אם הוא מצליח לענות, השחקן יוכל להשתמש בו פעם נוספת שלא ידע תשובה ואחרת ייפול והמשתתף יאלץ להשתמש בהעברת שאלה במקרה שאינו יודע תשובה.
במידה והצליח לגבור על המתמודדים שמולו, החל מהמתמודד השלישי, החמישי וכל אחד שאחריו יכול המתמודד לפרוש עם הכסף שצבר במהלך המשחק.

סבב מהיר

בתום 2 סיבובים המתמודדים שנשארו מהסיבוב השני מתמודדים ביניהם על שאלות טריוויה. לכל שאלה מוקצות 10 שניות למענֶה. כל תשובה נכונה מוסיפה לקופה המצטברת 500 ש"ח. המתמודד האחרון ששורד את סבב השאלות זוכה בסכום שהצטבר בסיבוב זה.

מכירת הפורמט

פורמט התוכנית "לעוף על המיליון" נמכר לרשת NBC האמריקאית עוד לפני שידור התוכנית בישראל.
חברת אנדמול גרמניה רכשה את הפורמט לשידור ברשת פרו זיבן (ערוץ 7 בגרמניה), רשת הטלוויזיה המסחרית הגדולה בגרמניה, הנמצאת בבעלותו של איש העסקים הישראלי לשעבר, חיים סבן, ואף צילמה את הפיילוט לתוכנית הגרמנית באתר הצילומים בישראל.
ביולי 2011 שודרה בערוץ 3 הספרדי התוכנית הראשונה של השעשועון בגרסה הספרדית וזכתה לרייטינג גבוה. באפריל 2012 התוכנית עלתה בברזיל בערוץ Band. באוקטובר 2013 התוכנית עלתה בארצות ערב בערוץ MBC1 ושודרה עד ינואר 2014. באוגוסט 2016, שודרה התוכנית לראשונה בצרפת בערוץ 8 המקומי תחת השם "Still Standing".
טוטאל פוטבול

כדורגל טוטאלי (באנגלית: Total football) הוא מערך כדורגל שהומצא בהולנד בשנות ה-70 של המאה ה-20 על ידי מאמן הכדורגל ההולנדי רינוס מיכלס. שיטת משחק זו עיצבה את דמותה של נבחרת הולנד באותן שנים, שהעפילה פעמיים רצופות לגמר גביע העולם ב-1974 וב-1978.

עיקרי השיטה

עיקר שיטת הכדורגל הטוטאלי הוא רוטציה בין שחקנים ומעבר בין עמדות. כאשר שחקן אחד יוצא מהעמדה שלו באופן ספונטאני או קבוע מראש, שחקן מעמדה אחרת, שניתן "לוותר" עליה באותן דקות במשחק, עובר לעמדה של השחקן שעזב את העמדה.
שיטת כדורגל זו מאוד מחושבת ומצריכה תשומת לב רבה מצד השחקנים והמאמן. שיטה זו נועדה לאפשר כדורגל חופשי אך בטוח, לבלבל את הקבוצה היריבה ולסייע במשחק קבוצתי יותר.
שיטת המשחק הזו מעט קשה להסתגלות אצל רוב השחקנים, ולכן מאמנים נוטים שלא להכניס אותה לגמרי למשחק. למרות זאת, באיטליה נראים היסודות של שיטת המשחק הזו, כאשר יש גיבוי בין השחקנים.

דוגמה למערך כדורגל טוטאלי

במערך המתואר כאן, המגינים-קשרים נוטים לעלות, כאשר שניים מהבלמים (בדרך כלל אלה שבצדדים) מגבים אותם בתפקידיהם. כאשר אחד משחקני הכנף (קשר-חלוץ) עובר למרכז או מתקדם ומשאיר את הקישור הימני פרוץ, אחד מהמגינים-קשרים מכסה את האזור. כאשר אחד מהקשרים האחוריים עולה, בלם אחד (בדרך כלל המרכזי) משמש כקשר אחורי. לעיתים רחוקות יותר, אחד הקשרים האחוריים עובר לאגף והחלוץ מתחלף עם אחד מהקשרים-חלוצים שבצדדים או שנוצר מצב שבו יש רוטציה בין הקשרים האחוריים לשחקני הכנף האחוריים.
שיטת הכדורגל הטוטאלי מסייעת לשחקנים להתפתח גם בעמדות לא שלהם, ולכן נראים כדורגלנים הולנדים רבים שמשחקים במספר עמדות (אריין רובן, יוהאן קרויף, אדגר דווידס, פיליפ קוקו).
מץ (כדורגל)

היסטוריה

מץ נוסדה בשנת 1932 והחלה את דרכה בליגה השנייה בצרפת. 3 שנים מאוחר יותר העפילה מץ לראשונה לליגה הצרפתית הראשונה שם שיחקה עד שנת 1950, אך העפילה שוב לליגה הראשונה בסיום העונה הבאה. בשנת 1958 שוב ירדה מץ לליגה השנייה והפעם לקח למועדון 3 שנים לחזור לעונה נוספת לליגה הראשונה בסיומה נשרה שוב לליגה השנייה. מאז, רק בשנת 1967 אחרי 5 שנים בליגה השנייה הצליחה מץ לחזור לליגה הראשונה. 
הקבוצה לא זכתה מעולם באליפות צרפת כאשר מיקום השיא שלה היה המקום השני בשנת 1998. המיקום הזה העניק כרטיס למוקדמות ליגת האלופות אך הקבוצה לא הצליחה להעפיל לשלב הבתים לאחר שנוצחה בידי פ.צ הלסנקי מפינלנד. 
בשנת 2001, אחרי 34 שנים ברציפות בליגה הראשונה, נשרה מץ לליגה השנייה אך בחלוף שנה שבה מץ לליגה הראשונה. בשנת 2006 שוב נשרה מץ לליגה השנייה ובחלוף עונה נוספת שבה מץ לליגה הראשונה אך מייד ירדה לליגה השנייה תוך עונה אחת בלבד. בשנת 2012 נשרה מץ בפעם הראשונה בתולדותיה לליגה השלישית לאחר שסיימה בתיקו במחזור האחרון של העונה אבל בעונה הבאה חזרה לליגה השנייה ובחלוף עונה נוספת זכתה מץ באליפות הליגה השנייה וחזרה לליגה הצרפתית הראשונה אחרי 6 שנים של היעדרות. בשנת 2015 ירדה הקבוצה לליגת המשנה.
בשנת 2016 חזרה מץ לליגה הראשונה לאחר שסיימה במקום השלישי ואת עונת 2016-17 סיימה מץ במקום ה 14 בליגה הראשונה.
בסוף שנת 2018, בעונת 2017-18, נשרה מץ ליגת המשנה  בצרפת לאחר שסיימה במקום ה19 בליגה הראשונה. בעונה זו בקובצה שיחק נולן רו שכבש 15 שערים במהלך העונה. לאור ירידת ליגה של המועדון, הוא עזב לקבוצה אחרת.
הקבוצה הצליחה לזכות פעמיים בגביע הצרפתי בשנים 1984, 1988 ופעמיים בגביע הליגה הצרפתי בשנים 1986, ו-1996.
בלי שביקשתי

רקע כתיבה

כותבי השיר "בלי שביקשתי" הם דולב רם ופן חזות שאחראים ללהיטים שכתבו לאייל גולן, עדן בן זקן, דודו אהרון וכדומה. בנוסף לכך, השניים היו גם אלו שהפיקו את השיר. בנוסף לכך, על אהבה כוזבת.

וידאו קליפ

הווידאו קליפ זכה לכ-10 מיליון צפיות באתר יוטיוב ובכך הפך לווידאו קליפ הנצפה ביותר של חדד.
השיר זכה לאהדה רבה בקרב הקהל וערוצי הרדיו וזכה לעשרות קאברים.
עדית זרטל

ביוגרפיה

בת קיבוץ עין שמר, בתו של משה (מְיֶיטֶק) זרטל (זילברטל), ממנהיגי "השומר הצעיר" בוורשה ובארץ ישראל, מבקר ספרות, עיתונאי ועורך, ואחותו הצעירה של הארכאולוג אדם זרטל, פרופסור לארכאולוגיה של ארץ ישראל והמזרח הקדום באוניברסיטת חיפה.
החל בשנות ה-60 הייתה עיתונאית ב"דבר" וכן ב"הארץ" וב"חדשות".
ב-1979 הייתה ממייסדי הרבעון להיסטוריה של אוניברסיטת תל אביב, "זמנים", והייתה העורכת שלו במשך 17 שנותיו הראשונות (1979–1996).
כן יסדה יחד עם יוסי שריד את כתב העת לתרבות, פוליטיקה וחברה "פוליטיקה", וערכה אותו בשנותיו הראשונות.
אחרי פוסט-דוקטורט במכון הבינלאומי לחקר השואה ביד ושם ושנת מחקר במכון לשלום של ארצות הברית  בוושינגטון, החלה בשנת 1998 ללמד בבית הספר לממשל שבמרכז הבינתחומי הרצליה ובאוניברסיטה העברית בירושלים. מאז 2006 לימדה במכון למדעי היהדות באוניברסיטת בזל ובאוניברסיטאות נוספות בשווייץ היסטוריה יהודית חדשה ומחשבה פוליטית. כן שימשה פרופסור אורח באוניברסיטת שיקגו ובבית הספר ללימודים גבוהים במדעי החברה בפריז, והיא מוזמנת להרצות דרך קבע באוניברסיטת ברצלונה. הייתה עמיתת מחקר במכוני מחקר באירופה ובארצות הברית.
מחקריה ראו אור בשפות רבות.
זרטל תרגמה ספרים רבים לעברית. ב-2010 ראה אור ספרה הקלאסי של חנה ארנדט, "יסודות הטוטליטריות" (1951), שתרגמה, הקדימה לו מבוא וערכה.
זרטל היא חברת מרצ, ובבחירות לכנסת התשע עשרה ב-2013 הוצבה ברשימתה במקום ה-86.
ריצ'רד בלנקו

קורות חייו

ריצ'רד בלנקו נולד במדריד, ספרד בן למהגרים מקובה.
בלנקו היגר למיאמי עם משפחתו, גדל והתחנך שם בפזורה הלטינית של יוצאי קובה. מילדותו גילה כישרון לכתיבה וללשון האנגלית. הוא קיבל תואר ראשון מאוניברסיטת פלורידה אינטרנשיונל בהנדסה אזרחית בשנת 1991, ותואר שני באמנויות, בכתיבה יוצרת בשנת 1997.
בשנת 1999, יצא למסע ארוך בגואטמלה ובברזיל. הוא למד באוניברסיטת ג'ורג'טאון, האוניברסיטה האמריקנית. בעבודותיו הראשונות חקר את המורשת הקובנית שלו, ואת תפקידו כהומו בתרבות הקובנית אמריקנית. ריצ'רד בלנקו מתגורר במדינת מיין עם בן זוגו. הוא זכה בכמה פרסים ספרותיים על שירתו. בלנקו מקיים דו-שיח רצוף עם העיתונות, פרסם כמה ראיונות וערך כמה אנתולוגיות לשירה היספנית והומואית.
ריצ'רד בלנקו נבחר ל"משורר ההכתרה" של תקופת כהונת הנשיאות השנייה של ברק אובמה. בתפקידו זה, הוא גם היה ראשון משוררי ההכתרה ההומואים בהיסטוריה של ארצות הברית, וכך ייצג שני מיעוטים שחשוב למוסד הנשיאות בארצות הברית לכבדם.
שירתו טרם תורגמה לעברית, למעט שיר ההכתרה.
קרה קופה

קָרֶה קוּפֵּה (שמות נוספים: קרה כפול, הנט קופה) הוא משחק קלפים בין זוגות שחקנים.
מטרת המשחק היא לזהות שאחד השחקנים השיג רביעיית קלפים (באותו "מספר") ולהכריז על כך בהתאם.

הכנה

כהכנה למשחק קובע כל זוג "שפה סודית", בה ישתמשו כדי להעביר מידע לבן זוג אודות הקלפים שברשות השחקן, ומבלי לחשוף את המידע לזוג היריב.
לרוב נעשה שימוש בשמות של בעל חיים, צמחים כלים ומספרים, על מנת לתאר הקלפים שביד. לעיתים נעשה שימוש בתנועות גוף כמו מצמוץ, גירוד ועיטוש. כמו כן, ניתן ליצור ססמאות מטעות, שנועדו לגרום ליריב לחשוד שיש למשתתף מסוים רביעייה, ובכך לפסול אותו, על ידי הכרזת "קופה" כשאין ליריבו רביעייה.

מהלך המשחק

בתחילת המשחק מקבל כל שחקן ארבעה קלפים. יתר הקלפים נשארים בקופה. אם אחד השחקנים קיבל לידיו בחלוקה הראשונית שלישיית קלפים או רביעייה, עליו להכריז על כך והמשחק מתחיל מחדש עם קלפים חדשים.
בכל סבב מוצאים מהקופה ארבעה קלפים ולשחקנים מותר להחליף את הקלפים שבידיהם בקלפים שעל השולחן ולהחליף קלפים בגלוי. כאשר אין עוד עניין בקלפים שעל השולחן מסלקים אותם הצידה ופותחים רביעייה נוספת, כך עד לתום המשחק.
השחקנים יכולים לשתף את בני זוגם אודות הקלפים להם הם זקוקים על מנת להשלים "רביעייה" ולסמן כאשר ברשותם "רביעייה" בידם באמצעות השפה הסודית שתיאמו עליה בשלב ההכנה.
מעשה בבן מלך שנפל לשיגעון

מעשה בבן מלך שנפל לשגעון המוכר גם בשם ההינדיק הוא סיפור קצר מאת רבי נחמן מברסלב, אשר הודפס לראשונה בספר כוכבי אור.

הסיפור

פעם אחת בן מלך אחד נפל לשיגעון שהוא תרנגול הודו הנקרא 'הינדיק'.
וצריך לישב ערום תחת השולחן ולגרור חתיכות לחם ועצמות כמו הינדיק.
וכל הרופאים נואשו מלעזור לו ולרפאו מזה.
והמלך היה בצער גדול מזה.
עד שבא חכם אחד ואמר: אני מקבל על עצמי לרפאות!
והלך והפשיט גם כן את עצמו ערום וישב תחת השולחן אצל בן המלך הנ"ל, וגם כן גרר פרורים ועצמות.
ושאלו בן המלך: מי אתה? ומה אתה עושה פה?
השיב לו:ומה אתה עושה פה?
אמר לו: אני הינדיק!
אמר לו: אני גם כן הינדיק!
וישבו שניהם יחד כך איזה זמן, עד שנעשו רגילים זה עם זה.
ואז רמז החכם לבני הבית להשליך להם כתונות.
ואמר החכם ה'הינדיק' לבן-המלך: אתה חושב שהינדיק אינו יכול לילך עם כתונת? יכולים להיות לבושים כתונת ואף על פי כן יהא הינדיק. (י"ג תוספת:כי במקום אחד ראיתי הנדיקעס לבושים בכותונות).
ולבשו שניהם הכותונת.
ואחר איזה זמן רמז והשליכו להם מכנסיים,
ואמר לו החכם גם כן כנ"ל: אתה חושב שעם מכנסיים לא יכולים להיות הינדיק?! וכו' עד שלבשו המכנסיים. וכן עם שאר הבגדים.
ואחרי-כן רמז והשליכו להם מאכלי-אדם מהשולחן.
ואמר לו: אתה חושב שאם אוכלים מאכלים טובים איז מען קיין הינדיק נישט? מקען עסן און אויך זיין אהינדיק!
ואכלו.
ואחר-כן אמר לו: אתה חושב, שהינדיק מוכרח להיות דווקא תחת השולחן?! יכולים להיות הינדיק ולהיות אצל השולחן!
וכן התנהג עמו עד שריפא אותו לגמרי

משמעויות ופירושים


על פי המסורת המקובלת בחסידות ברסלב, נהוג לפרש את הסיפור כמשל. המלך מרמז למלכו של עולם, בן המלך מרמז לעם ישראל והרופא שהצליח לרפא את בן המלך מרמז לצדיק האמת, אשר בשביל לרפא את בן המלך חייב לרדת אליו, להזדהות איתו ולדבר אליו בגובה העיניים.]

בתרבות

הסיפור זכה לפרסום רב. מספר שירים נכתבו בעקבותיו - המוכרים שבהם על ידי גד ליאור וחנן בן ארי. הסיפור גם נכתב כמחזה בסרט סיפורי מעשיות של רבי נחמן מאת הבמאי צבי פישמן.
פאיון

היסטוריה

ב-1935, הידקי יוקאווה חזה תאורטית את קיומם של מזונים, בתור החלקיקים הנושאים את הכוח הגרעיני. תאוריה זו מכונה תורת יוקאווה. על תחזיתו זו קיבל יוקאווה את פרס נובל לפיזיקה לשנת 1949.
ב-1947, פאיונים התגלו בניסוי, על ידי קבוצה שכללה את ססיל פאוול, סזאר לאטס וג'וזפה אוקיאליני מאוניברסיטת בריסטול. כפי שהיה נהוג באותה תקופה שלפני כניסת מאיצי החלקיקים לשימוש נרחב, הניסוי התבסס על קרניים קוסמיות. חברי הקבוצה הציבו לוחות צילומיים, מצופי תחליב גרעיני (nuclear emulsion) פרי פיתוחו של פאוול, על הרי הפירנאים, בגובה שנע בין כ-2,800 לכ-5,500 מטרים מעל פני הים. בחינה מיקרוסקופית של התחליב הגרעיני חשפה מסלולי חלקיקים טעונים, בהם נתגלה הפאיון. על תגליתו זו קיבל פאוול את פרס נובל לפיזיקה לשנת 1950.
אנדי האריס

ביוגרפיה

האריס נולד בינואר 1957 בניו יורק, וגדל ברובע קווינס שבעיר. אביו, זולטאן האריס, היה רופא מרדים, יליד העיר מישקולץ בהונגריה, והיגר לארצות הברית בשנות ה-50 של המאה ה-20. אמו, אירנה, נולדה בפולין. שני הוריו עזבו את אירופה בעקבות מלחמת העולם השנייה. האריס למד בתיכון רג'יס שבמנהטן. ב-1977 סיים לימודים לתואר בוגר אוניברסיטה בביולוגיה באוניברסיטת ג'ונס הופקינס, וב-1980 הוסמך כדוקטור לרפואה באותה אוניברסיטה. ב-1995 השלים לימודי תואר שני במדיניות בריאות וניהול, ב"בית הספר בלומברג להיגיינה ובריאות ציבורית".
במהלך מלחמת המפרץ שירת האריס בדרגת לוטננט קומנדר (מקבילה לרס"ן) בחיל הרפואה של צי ארצות הברית ובשירות המילואים של הצי. ב-2010 השתחרר בדרגת קומנדר (מקבילה לסא"ל). הוא עבד כרופא מרדים, כפרופסור עוזר להרדמה ורפואה דחופה, וכמנהל ההרדמה במחלקת היולדות בבית החולים ג'ונס הופקינס. 
ב-1998 נבחר לסנאט של מרילנד מטעם המחוז התשיעי - מחוז בולטימור. הוא הביס בבחירות המקדימות הרפובליקניות את הסנאטור המכהן פ. ורנון בוזר, ובבחירות הכלליות גבר על יריבו מן המפלגה הדמוקרטית אנתוני א. בלאדס. האריס שירת בסנאט של מרילנד עד השבעתו לבית הנבחרים האמריקאי ב-2011. ב-2010 נבחר האריס לייצג את מחוז הקונגרס הראשון של מרילנד בבית הנבחרים של ארצות הברית, ובראשית ינואר 2011 הושבע לתפקיד. 
לקראת הבחירות המיוחדות לסנאט של ארצות הברית באלבמה, שהתקיימו ב-2017 בעקבות מינויו של ג'ף סשנס לתובע הכללי של ארצות הברית, תמך האריס ברוי מור. הוא לא הסיר את תמיכתו כאשר פורסמו ידיעות על התעללות מינית מצדו של מור, ואמר שימשיך לתמוך במור אלא אם כן ההאשמות נגדו יוכחו כנכונות. 
האריס נחשב לתומך של נשיא הונגריה ויקטור אורבן, בן ברית של נשיא רוסיה ולדימיר פוטין, אשר התחייב להפוך את ארצו ל"דמוקרטיה לא-ליברלית". האריס התנגד למאמצים של מחלקת המדינה של ארצות הברית לתמוך בתקשורת חופשית ועצמאית בהונגריה.
במאי 2014 ביקר האריס בגוש עציון יחד עם עמיתו לבית הנבחרים רון דה-סנטיס מפלורידה. זה היה ביקורו השני בישראל. בפברואר 2019 ביקר פעם נוספת בגוש עציון, הפעם עם חבר בית הנבחרים אנדי בר מקנטקי. במהלך הביקור הצהיר האריס: "העולם זקוק לתזכורת שישראל היא מדינה יהודית. זוהי עובדה מבוססת היסטורית והדבר חשוב לשלום העולמי. חבל שהעולם צריך תזכורת לגבי זה. אנחנו נמשיך להזכיר להם". 
האריס חבר בוועדת התחבורה והתשתית של בית הנבחרים.
המוזיאון האתנולוגי (ברלין)

תצוגות המוזיאון

המוזיאון ידוע בשחזור המבנים והכפרים המוצגים בו - המדגימים את מבני המגורים של חברות קדם - תעשייתיות מרחבי העולם. כמו כן מוצגים במוזיאון סירות שהובאו מאיי האוקיינוס השקט. 
מוצג ידוע נוסף של המוזיאון הוא ברונזת בנין.

ארכיון הצליל

במוזיאון נמצאת מחלקה מיוחדת הנקראת Berliner Phonogramm-Archiv שהיא ארכיון צליל שנוסד בספטמבר 1900 בו נכלל אוסף נרחב של הקלטות קול ממסורותמוזיקליות אתנולוגיות שנאספו על ידי חוקרים, בלשנים ואתנומוזיקולוגים במקומות שונים בעולם. במקום אוסף גדול של כלי נגינה מכל רחבי העולם שהיה הבסיס לפיתוחה של שיטת הורנבוסטל-זקס לסיווג כלי נגינה אשר פותחה שם על ידי שני חלוצי האתנומוזיקולוגיה, אריך מוריץ פון הורנבוסטל (Erich Moritz von Hornbostel) וקורט זקס (Curt Sachs), שניהם יהודים שנאלצו לעזוב את גרמניה בשנת 1933 עם עליית המפלגה הנאצית לשלטון.

ארכאולוגיה אמריקאית

תערוכה זו מציגה מוצגים שנאספו ביבשת אמריקה והקודמים לכיבוש ההיספני של היבשת. מרבית המוצגים הובאו ממרכז אמריקה ומאמריקה, ומקורם החל מהאלף השני לפנה"ס ועד המאה ה-16. המוצגים כוללים תגליפים, כלי אבן מעוטרים מתרבות המאיה, אסטלות אבן מגווטמלה, פסלי אלים אצטקים ותכשיטי וכילי זהב ממרכז אמריקה, ומקולומביה ופרו.

אינדיאני צפון אמריקה

תערוכה המציגה את התרבות האינדיאנית של צפון אמריקה תוך הצגת ההבדל בין התרבויות השונות שהיו: אינדיאני המישורים הגדולים, קליפורניה, דרום-מערב ארצות הברית, והאזורים הארקטיים.

הים הדרומי

תערוכת מוצגים מאוסטרליה ואוקיאניה. "אולם הסירות" כולל מוצגים רבים מאזור זה, וידועה ביותר הסירה הכפולה מטונגה.

מזרח אסיה

תצוגה של תרבויות מזרח אסיה ובייחוד תרבויות סין בשלהי התקופה הקיסרית ואמנות עממים מיפן. התצוגה שמה דגש על מוצגים פולקלוריסטיים ודתיים (ובהם קמעות).

אפריקה

תערוכה זו נפתחה בשנת 2005 ומציגה אמנות מאפריקה, לרבות אמנות מודרנית.
אוקטבה

תווי האוקטבה במיתולוגיה ההינדית

כל אחד מהתווים הבסיסיים באוקטבה, משויך במיתולוגיה ההינדית לצבע ולקול או לקריאה הטבעית של חיה:

דו משויך עם ירוק וטווס, רה עם אדום ועפרוני, מי עם זהב ועז, פה עם לבן צהבהב ואנפה, סול עם שחור וזמיר, לה עם צהוב וסוס וסי עם שילוב של כל הצבעים ופיל.
דיומיד הקטן

גאוגרפיה

דיומיד הקטן הוא אי שממוקם כ-40 ק"מ (25 מייל) ממערב לחופי אלסקה ובאמצע מצר ברינג. הוא ממוקם כ-1 ק"מ (0.6 מייל) מקו התאריך הבינלאומי וכ-4 ק"מ (2.4 מייל) מדיומיד הגדול. לפי לשכת מפקד האוכלוסין של ארצות הברית לאי דיומיד הקטן יש שטח של כ-7.356 קמ"ר (2.84 מייל רבוע) וכל השטח הוא יבשה. רוב האי הוא הר שגובהו המרבי כ-500 מטרים, ויורד בתלילות כמעט לכל כיוון וגם לעבר מערב. בצד מזרח יש שיפולים נמוכים בגובה כמה עשרות מטרים, אך חלק זה אינו מיושב. העיר ינאליק ממוקמת במערב דיומיד הקטן.

דמוגרפיה

לפי מפקד האוכלוסין של שנת 2000 היו באי 146 איש, 43 משקי בית ו-31 משפחות שמתגוררות ביישוב. צפיפות האוכלוסין באי הייתה 51.4 נפש לכל מייל רבוע. היו 47 יחידות דיור בממוצע 16.5 לכל מייל רבוע. אוכלסיית האי הורכבה מ-92.47% אינדיאנים, 6.16% לבנים ו1.37% מגזעים אחרים. ב-2011 נמנו באי 135 תושבים.

ינאליק

העיר ינאליק היא כנראה בת 3,000 שנה, שם היו מחנות צייד עתיקים. במאה ה-19 ציידים בנו לעצמם בתים מאבנים ורצועות בד. הבניין הרגיל הראשון שנבנה שם היה כנסייה קתולית, שתוכננה על ידי האב להפורטון ונבנתה על ידי תומאס קונינגהאם בשנת 1935. הבניין השני שנבנה היה כיתת חדר אחד ששימשה כבית למשפחת המורים. לאחר מכן הוקמה כנסייה גדולה יותר ב-3 במרץ 1979.
כיום בעיר ישנם כ-30 בתים כולל הבניינים הישנים משנות ה-70 וה-80. בעיר יש בית מרחץ שמספק לתושבי העיר מקלחות, בית אוכל ומרפאה. במקום ספריית בית ספר, מנחת מסוקים ומשרד תקשורת עם טלוויזיה, טלפון, פקס ואינטרנט. בעיר אין בנק ומסעדות והחנות היחידה היא חנות לאוכל, שתייה, בגדים, נשק, תחמושת ודלק. חטיפים, בגדים, חיתולים וחפצים אחרים נשלחים בדואר מערים אחרות באלסקה. כמו ברוב הערים של האסקימואים מכירה וייבוא של אלכוהול אסורה.

כלכלה

רוב העבודות באי הם בעיר וקשורות לבית הדואר ולבית הספר. יש גם כמה עבודות עונתיות כמו חציבה ובניה אבל הן נדירות יחסית. פיסול בשנהב היא עבודה די נפוצה באי והתושבים מוכרים את יצירותיהם בערים אחרות כמו אנקורג'. גובה המיסים באי הוא כ-3%.

היסטורית התחבורה באי

בתחילת שנות ה-50, כתב מתיישב באי: "אין מטוסים שטסים לאי בחורף למעט מקרים חריגים". כיום ארגון ה"מ.ס. כוכב הצפון" (באנגלית: MS North Star) מביא לתושבי האי מצרכים מהעיר נום. הארגון גם מביא סחורה וחומרי לימוד עבור מורי בית הספר בעיר.

תחבורה פנימית

באי אין כבישים, רכבות או שבילים, אך יש דרכים סלעיות בין הבניינים בעיר של דיומיד. כדי לעבור ממקום למקום באי עצמו צריך להשתמש בגלשני סקי, מכוניות שלג מיוחדות או ברגל. מכיוון שרוב האי אינו מיושב לא נסללו בו דרכים כלשהן.

תחבורה חיצונית

כניסה לאי כרוכה בסיכון רב והיא קשה ביותר בגלל המרחק הרב מן היבשה ומזג האוויר המקפיא והבעייתי. התחבורה לאי וממנו מוגבלת מאוד בעקבות הרבה גורמים שהעיקריים מביניהם הם: מהירות הרוח הממוצעת שנעה בין 12 ל-15 קשר ויכולה להגיע ל-48 עד 68 קשר במשבי רוח חזקים, תופעת הערפל הנפוצה באי ושמים מעוננים. בגלל גורמים אלו אפילו פינוי רפואי באי כרוך בקשיים רבים.
מאז שנת 1982, הדואר מגיע לאי על ידי מסוק וכיום הוא מגיע פעם בשבוע. חוזה הדואר לאי הוא היחיד שיש בו שימוש במסוק למטרת העברת דואר, היקר ביותר במדינת אלסקה (מגיע ל-300 אלף דולר למשלוח) והעתיק ביותר באומה.
שילוש מקדונלד

שילוש מקדונלד (ידוע גם כ"השילוש של הסוציופתיה") הוא כינוי לשלוש תכונות או התנהגויות אצל ילדים, שנטען ב-1963 כי הן יכולות להצביע על כך שהילדים יגדלו להיות רוצחים סדרתיים. הן תוארו לראשונה על ידי פרופסור ג"מ מקדונלד במאמרו "האיום להרג", מתוך כתב העת האמריקאי לפסיכיאטריה.

תאוריות נגד

שילוש התכונות, אשר פותח בשנת 1963, עורר ביקורת והעלה שאלות אצל חוקרים. במחקרים נוספים שנערכו, נמצא כי ילדים ומתבגרים רבים שנוהגים להצית שריפות או להתעלל בחיות, עושים זאת מסיבות רבות ומגוונות שאינן קשורות לאפיון דמות של רוצח סדרתי (כמו שיעמום, חיקוי של עונשים שהמבוגרים מטילים עליהם, חיפוש זהות "קשוחה", ואף מתוך תסכול וייאוש). לכן יש קושי רב לקבוע האם התנהגויות אלו מצביעות בהכרח על דמיון לרוצח סדרתי, ואם כן אז באיזו כמות ומינון.
שלוש התכונות האלו מפורטות במדריך האמריקאי לאפיון מחלות נפש, DSM IV-TR.]
אביעזר יערי

תחילת דרכו

יערי נולד בקיבוץ מרחביה, בנם של אנדה ומאיר יערי. הוא גדל במרחביה עד גיל 12 בטרם עבר למוסד חינוכי במשמר העמק, ב-1948 חזר למרחביה והתקבל כחבר מן המניין בקיבוץ. באותה שנה התגייס לצה"ל, שירת בתחילה בגדוד 113, גדוד משמר של יוצאי עמק יזרעאל, שמאוחר יותר נטמע בחטיבת גולני. יצא לקורס מ"כים ולאחריו שובץ כסייר בחטיבה 7. ב-1949 יצא לקורס קצינים אך בסיומו בחר שלא לשרת בקבע והשתחרר מן הצבא. 
יערי חזר לקיבוץ עבד כרפתן ועשה שנת שירות בתנועת השומר הצעיר בתל אביב, במקביל שירת במילואים בחטיבה 9 והשתתף בקרב תל מוטילה. ב-1952 החל לשרת כקצין מודיעין בגדוד 93, אך בקשתו להשתבץ לחיל המודיעין נענתה בשלילה. במבצע קדש השתתף עם חטיבה 9 בחציית חצי האי סיני וכיבוש שארם א-שייח'.
ב-1963 החל לעבוד בבית דפוס במרחביה, תפקיד אותו מילא עד 1968. בתקופה זו היה פעיל פוליטי במוסדות מפ"ם ומונה לאחד ממזכירי הקיבוץ. במלחמת ששת הימים שירת כקמ"ן חטיבה 8 המשוריינת בפיקודו של אלברט מנדלר. יחד עם החטיבה נטל חלק בקרבות ההבקעה ברמת הגולן ובכיבוש קונייטרה.

שירות באגף המודיעין

לאחר המלחמה התגייס לשירות קבע בצה"ל, והצטרף לחטיבת המחקר באגף המודיעין, ב-1968 מונה לראש מדור מדיני בענף סוריה. וב-1971 קודם על ידי אהרון יריב לדרגת סגן-אלוף ולראש ענף 5, ענף סוריה לבנון ועיראק, תפקיד בו כיהן בתקופה שלפני פרוץ מלחמת יום הכיפורים. ועדת אגרנט זקפה לזכותו עצמאות מחשבתית וראיית הקשר בין היערכות הכוחות המצרים להיערכות בחזית הסורית. יערי ננזף על ידי ראש החטיבה אריה שלו כשנקט פעולה אישית, ומסר אזהרה לקצין המודיעין של פיקוד הצפון, חגי מן, ולמפקד אוגדה 252, מפקדו לשעבר, אלברט מנדלר. בבוקר 5 באוקטובר 1973, דרש לערוך גיחת צילום על מנת לאמוד את ההכנות הצבאיות בחזית הסורית, אך על ממצאיה דווח רק למחרת, יום פרוץ המלחמה. לאחר המלחמה שודרג ענף 5 לזירת מחקר ויערי שעמד בראשו עוד שנתיים קודם לדרגת אלוף-משנה.
ב-1974 מונה לראש הזירה המזרחית באמ"ן. ב-1975 מונה לקצין מודיעין של פיקוד הצפון לאור בקשתו של אלוף הפיקוד רפאל איתן. ב-1977 החל בלימודים במכללה לביטחון לאומי שנפתחה מחדש, וב-1978 התמנה לעוזר ראש אמ"ן למחקר (ראש חטיבת המחקר). במהלך הדיונים בממשלה על האפשרות לתקוף את הכור הגרעיני בעיראק, הביע תמיכה במהלך, בניגוד לדעת מפקדו, ראש אמ"ן יהושע שגיא. במלחמת לבנון הראשונה המליץ, יחד עם גיורא פורמן שהיה עוזר ראש אג"ם, לשר הביטחון אריאל שרון להימנע מהכנסת כוחות צה"ל לביירות. בתפקידו האחרון בצה"ל שימש יערי בין השנים 1983 ל-1986 כמפקד המכללה לביטחון לאומי.

לאחר שיחרורו מצה"ל

לאחר שיחרורו מצה"ל, התמנה יערי לממונה על ביקורת מערכת הביטחון במשרד מבקר המדינה, תפקיד בו כיהן מ-1987 ועד ספטמבר 2000. בתקופת פעילותו במשרד נכתבו מספר דו"חות שזכו לתהודה ציבורית רחבה, בהם הדו"ח על אסון צאלים ב' שניקה את אהוד ברק מהאשמות על התנהלותו בתקרית, דו"ח על שירות המילואים והדו"ח על ההגנה האזרחית מפני התקפה בנשק כימי במלחמת המפרץ. 
לאחר מכן שימש כחוקר אורח במרכז יפה למחקרים אסטרטגיים שבאוניברסיטת תל אביב, חבר הנהלת המועצה לשלום ולביטחון ויו"ר בית הדין לאתיקה של מועצת העיתונות.

משפחתו

יערי היה נשוי לד"ר איה לופט (1936-2015), רופאה וטרינרית, בתם של צבי וגרדה לופט.
המאה ה-5

אישים בולטים ביהדות

פרק זה לוקה בחסר. אנא תרמו לוויקיפדיה והשלימו אותו.  
רב אשי חותם התלמוד
מאיר אליטוב

ביוגרפיה

נולד בירושלים העתיקה לרב יוסף רחמים ולשושנה בת הדיין רבי מאיר אביטבול מקזבלנקה. למד בתלמוד תורה של ישיבת פורת יוסף בעיר העתיקה. הצטרף לארגון אל"י ("ארגון לוחמי היהדות") שפעל לחיזוק היהדות והשבת ביישוב העברי בזמן המנדט ושמו המחתרתי היה "בצלאל". באותן שנים היה חברותא של הרב מרדכי אליהו.
בשנת ה'תש"ז עבר לישיבת תפארת ישראל בחיפה ובשנת תש"י לישיבת הדרום ברחובות שם למד אצל הרב אלימלך בר שאול והרב נפתלי מלצר. לאחר חתונתו החל ללמד בישיבת הדרום.
בשנת תשט"ו על פי בקשת הרב משה צבי נריה, הקים את ישיבת תקוות יעקב בשדה יעקב, והוא עמד בראשה. הישיבה קמה בבית הכנסת של היישוב. בשנת תש"כ עזב עם חלק מתלמידיו להקים את ישיבה "מתיבתא בית הראש"ל" ברחוב זבוטינסקי בירושלים. הוא עמד בראש הישיבה ונתן שיעורים גם לתושבי השכונה. הקים מניין משותף לבתי הכנסת "ישא ברכה" הספרדי ו"יבנה" האשכנזי. הוא מסר שיעורי תורה במעלה החמישה ובקריית ענבים.
בט' בניסן תשכ"ד, בדרך לשיעור תורה בקריית ענבים, נהרג בתאונת דרכים.

משפחתו והנצחתו

השאיר אחריו הורים, אשה ושלושה ילדים.
אחיו הם: הרב שמעון אליטוב, חבר מועצת הרבנות הראשית לישראל ורב מבשרת ציון; הרב יעקב אליטוב, שהיה רבה של יהדות קניה, מטעם הסוכנות היהודית, הרב שלמה אליטוב, רב הקהילה החלאבית במנצ'סטר; יצחק אליטוב לשעבר גזבר ראשי במשרד הפנים].
אחיו הרב שמעון הקים לזכרו את ישיבת עוז מאיר חב"ד בירושלים.
לרגל 45 שנה לפטירתו נעשתה על דמותו כתבה מקיפה בעיתון משפחה שבעריכת בן אחיו יוסי אליטוב.